
ΟΙ ΑΚΡΑΙΕΣ ΝΕΟΦΙΛΕΛΕΥΘΕΡΕΣ  ΜΝΗΜΟΝΙΑΚΕΣ ΠΟΛΙΤΙΚΕΣ ΔΙΑΛΥΟΥΝ ΤΟ  ΚΟΙΝΩΝΙΚΟ  ΚΡΑΤΟΣ  ΚΑΙ ΤΗΝ ΑΥΤΟΔΙΟΙΚΗΣΗ ΣΗΜΕΡΑ. ΑΝΤΙΣΤΑΣΕΙΣ ΚΑΙ  ΕΝΑΛΛΑΚΤΙΚΑ ΣΧΕΔΙΑ. Η ΠΕΡΙΠΤΩΣΗ ΤΟΥ ΔΗΜΟΥ ΑΘΗΝΑΙΩΝ

Η Αθήνα είναι μια πόλη σε ανθρωπιστική κρίση. Είναι πρωτεύουσα της χώρας αλλά ταυτόχρονα μια πόλη λαϊκή, που πλήττεται από την ανεργία, την επισφαλή και κακοπληρωμένη εργασία, την κατάρρευση της δημόσιας παιδείας και υγείας, τα λουκέτα στις μικρές επιχειρήσεις. Πίσω από τις κλειστές πόρτες του ιδιωτικού χώρου διαβιούν χιλιάδες άνθρωποι χωρίς ρεύμα ακόμα και χωρίς νερό, ενώ για εξίσου μεγάλο αριθμό το πρόβλημα της πείνας αποτελεί καθημερινή απειλή.
Δεν θα παρουσιάσω τα στατιστικά στοιχεία της φτώχειας στην Αθήνα τα οποία είναι αμείλικτα. Θα σημειώσω μόνο ορισμένα στοιχεία που αφορούν στην πιο ευπαθή ομάδα του πληθυσμού - τα παιδιά. Παρότι η έρευνα του ιδρύματος «Σταύρος Νιάρχος» σε συνεργασία με το «Ινστιτούτο Προληπτικής Περιβαλλοντικής και Εργασιακής Ιατρικής Prolepsis» δεν έγινε ειδικά για την Αθήνα, αλλά πραγματοποιήθηκε σε σχολεία όλης της χώρας, που συμμετέχουν στο πρόγραμμα των συσσιτίων τα οποία στηρίζει το ίδρυμα, οι αριθμοί είναι αμείλικτοι. Το πιο σημαντικό στοιχείο από τις δηλώσεις των διευθυντών και των υπευθύνων προγράμματος των σχολείων, όπως καταγράφηκαν σε σχετικά ερωτηματολόγια, είναι ότι το ποσοστό των παιδιών τα οποία αντιμετωπίζουν άμεσο επισιτιστικό πρόβλημα φτάνει το 60%. 
Στην Αθήνα, λοιπόν, όπου μεγάλος αριθμός δημοτών ζει σε άλλους δήμους, ενώ εξίσου μεγάλος αριθμός του πληθυσμού της δεν είναι δημότες αλλά προσωρινοί ή μόνιμοι κάτοικοι από τις επαρχίες, φοιτητές, μετανάστες, κ.λπ., η φτώχεια χτυπά την πόρτα δεκάδων χιλιάδων ανθρώπων.

Οι δήμοι υπέστησαν με την εφαρμογή των μνημονίων δραματική υποχρηματοδότηση κατά παράβαση και των θεσμοθετημένων πόρων από τον Καλλικράτη. Οι παρακάτω αριθμοί δείχνουν το μέγεθος των απωλειών για τον δήμο Αθηναίων.
	
	2014
	2013
	2012
	2011
	2010

	ΚΑΠ
	86.606.126
	99.715.000
	108.165.000
	132.089.000
	152.073.000

	ΣΑΤΑ
	2.461.578
	6.371.644
	4.393.000
	9.023.000
	13.059.000


Αυτή η υποχρηματοδότηση δημιούργησε καταστάσεις μεγάλης ασφυξίας έως και κατάρρευση βασικών κοινωνικών υπηρεσιών σε πολλούς δήμους. Πλήγμα σοβαρό υπέστη και ο δήμος Αθηναίων. Οι υπηρεσίες πολιτισμού - αθλητισμού και κοινωνικής πολιτικής αποτελούν τους βασικούς πυλώνες του αποκεντρωμένου κοινωνικού κράτους, το οποίο υπηρετεί η αυτοδιοίκηση. Το κοινωνικό κράτος συνιστά θεσμό/ους αναδιανομής του παραγόμενου κοινωνικού πλούτου σε όφελος των ασθενέστερων κοινωνικών τάξεων και στρωμάτων. Όταν αυτό συρρικνώνεται ή/και καταρρέει πλήττονται καίρια οι δημότες που αδυνατούν να επιβιώσουν λόγω της κρίσης και της μνημονιακής πολιτικής. Βασικές υπηρεσίες περνούν στον ιδιωτικό τομέα με αποτέλεσμα οι έχοντες να πλουτίζουν και οι μη έχοντες, δηλαδή η πλειοψηφία των δημοτών, να βιώνει καταστάσεις γενικευμένης φτωχοποίησης. 

Τα στοιχεία από τους προϋπολογισμούς του δήμου Αθηναίων δίνουν σαφή εικόνα των παραπάνω διαπιστώσεων.

ΠΡΟΥΠΟΛΟΓΙΣΜΟΣ ΕΞΟΔΩΝ ΓΙΑ ΤΙΣ ΥΠΗΡΕΣΙΕΣ ΠΟΛΙΤΙΣΜΟΥ-ΑΘΛΗΤΙΣΜΟΥ ΚΑΙ ΚΟΙΝΩΝΙΚΗΣ ΠΟΛΙΤΙΚΗΣ 

	2010
	10.369.000

	2011
	8.872.000

	2012
	10.109.705

	2013
	6.572.254

	2014
	3.849.730


Στις επιχορηγήσεις του δήμου Αθηναίων που αφορούν σε κοινωνική πολιτική τα στοιχεία διαμορφώνονται σύμφωνα με τον παρακάτω πίνακα. 
	
	ΒΡΕΦΟΚΟΜΕΙΟ
	ΟΠΑΝΔΑ
	ΚΥΑΔΑ

	2010
	50.000.000
	53.000.000
	

	2011
	43.000.000
	37.700.000
	2.840.000

	2012
	32.300.000
	30.500.000
	2.400.000

	2013
	27.980.000
	25.500.000
	2.500.000

	2014
	26.500.000
	25.500.000
	2.500.000


Αν οι χρηματοδοτήσεις αυτές συνδυαστούν με τις τεράστιες απώλειες σε εργαζόμενους (πχ στον ΚΥΑΔΑ φεύγουν σχεδόν όλοι) προκύπτει μια δραματική εικόνα αριθμών. Πίσω απ’ αυτούς τους αριθμούς, όμως, υπάρχουν επιπτώσεις σε ανθρώπους που δεν σιτίζονται επαρκώς, που είναι ανασφάλιστοι, υπερχρεωμένοι, άνεργοι.
ΚΕΝΤΡΟ ΥΠΟΔΟΧΗΣ ΚΑΙ ΑΛΛΗΛΕΓΓΥΗΣ ΔΗΜΟΥ ΑΘΗΝΑΙΩΝ (ΚΥΑΔΑ)

Αν τώρα εστιάσουμε στις δομές του δήμου Αθηναίων που αφορούν τους κατ’ εξοχήν φτωχούς, βλέπουμε ότι η υποχρηματοδότησή τους χτυπά κόκκινο.

Τα 2.500.000 € για το Κέντρο Υποδοχής και Αλληλεγγύης σε μια πόλη 664.000 κατοίκων, που πολλαπλασιάζονται από πολλούς μη καταγεγραμμένους, οι οποίοι κατά τεκμήριο (μετανάστες χωρίς χαρτιά, άστεγοι, κ.λπ.) βρίσκονται σε απόλυτη ένδεια, είναι σταγόνα στον ωκεανό της μεγάλης φτώχειας.
Το ΚΥΑΔΑ λειτουργεί χάρις στην αυτοθυσία της διευθύντριας, των εργαζομένων, του προέδρου του στην προηγούμενη περίοδο, αξιόλογων μελών του διοικητικού συμβουλίου, μεταξύ αυτών του αντιπροέδρου των Γιατρών του Κόσμου, που δυστυχώς έχει αποχωρήσει. Στην πρώτη περίοδο των μνημονίων οι άνθρωποι αυτοί έκαναν τα αδύνατα δυνατά για να ενισχύσουν την πενιχρή χρηματοδότηση. Σήμερα, όμως, έχει φτάσει ο κόμπος στο χτένι.

Ας δούμε αναλυτικά τι προσφέρει το ΚΥΑΔΑ στους άπορους των Αθηνών. 
Σίτιση : στο χώρο της Πειραιώς προσφέρονται 1.400 γεύματα ημερησίως σε 2 βάρδιες (στη βάρδια των 12.00 το 10% είναι αλλοδαποί, στη βάρδια των 16.30, αλλοδαποί 47%).

Τρόφιμα : ο χώρος στην οδό Σοφοκλέους εξυπηρετεί 200 οικογένειες (χορηγία Carrefour) και ο χώρος στην οδό Τζιρέων επίσης 200 (χορηγία Cosmote). Στο Α΄ εξάμηνο 2013 για τον χώρο της Σοφοκλέους έγιναν 774 αιτήσεις από νοικοκυριά - άτομα 2026 - και, μετά από κλήρωση, 200 παίρνουν κάρτα τροφίμων αξίας 100-350 € μηνιαίως. Ο χώρος της οδού Τζιραίων δέχθηκε 969 αιτήσεις και εξυπηρετεί 100 οικογένειες, διαφορετικές ανά εξάμηνo, παρέχοντας δέματα τροφίμων σε 100 οικογένειες 1 φορά την εβδομάδα. Στον ίδιο χώρο για 2 φορές εβδομαδιαίως παρέχονται ψυχοκοινωνική υποστήριξη, απασχόληση παιδιών και ρουχισμός.

Ρουχισμός : Η Αθηναϊκή Αγορά (τώρα στο κτίριο του Παλαιού Φρουραρχείου, σταθμός Λαρίσης) προσφέρει ρουχισμό με κουπόνια που δίδονται με κοινωνικά κριτήρια και αποτελούν χορηγίες από καταστηματάρχες και βιοτέχνες ή προσφορές πολιτών.

Φάρμακα : το Φαρμακείο εκτελεί συνταγές που συνταγογραφούν τα Δημοτικά Ιατρεία για άπορους και ανασφάλιστους. Λειτουργεί με δωρεές αλλά υποτυπωδώς. Το 2013 συνδέθηκε με 174 άτομα από τα οποία τα 62 εξυπηρετήθηκαν μόνο 1 φορά. Δεν διαθέτει φάρμακα ειδικής συνταγογράφησης. Σε επιτόπια επίσκεψη της Ανοιχτής Πόλης το καλοκαίρι, δεν υπήρχαν καθόλου φάρμακα.
Στέγαση : Εστία Αθηνών και 1 ενοικιασμένο ξενοδοχείο για 130 φιλοξενούμενους βραχείας διάρκειας. Οι 20 διαμένουν στην Εστία Αθηνών, της οποίας η χωρητικότητα είναι 60 άτομα. Επίσης, διατίθενται περιστασιακά παιχνίδια, σχολικά είδη και ρουχισμός. Στο Παλαιό Φρουραρχείο υπάρχει υπηρεσία υποστήριξης (καταγραφή εισερχομένων προσφύγων, αιτήσεων και δικαιούχων). 
Δυστυχώς πάλι οι αριθμοί που παραθέσαμε είναι αμείλικτοι. Κυρίως με χορηγίες και ατομικές προσφορές, ο δήμος Αθηναίων εξυπηρετεί ελάχιστους άπορους στην Αθήνα της ανθρωπιστικής κρίσης των 664.000 δημοτών και των μη καταγεγραμμένων στους δημότες κατοίκων.

Σε εξέλιξη βρίσκεται ένα πρόγραμμα - Μνημόνιο Συμφωνίας Συνεργασίας μεταξύ του Δήμου Αθηναίων, των Γιατρών του Κόσμου και των ΜΚΟ Κλίμακα και Κοινωνία Ίσων Ευκαιριών, που αφορά στη δημιουργία νέων ή τη συνέχιση της λειτουργίας υφιστάμενων «Κοινωνικών Δομών Άμεσης Αντιμετώπισης της Φτώχειας». Το πρόγραμμα θα έχει διάρκεια 2 έτη, προϋπολογισμό 952.000€ και περιλαμβάνει : Ανοιχτό Κέντρο Ημερήσιας Υποδοχής Αστέγων, Δομή Παροχής Συσσιτίου, Κοινωνικό Φαρμακείο, Γραφείο Διαμεσολάβησης, Υπνωτήριο.
Ως Ανοιχτή Πόλη, ως δημοτική παράταξη του Δήμου Αθηναίων στο χώρο της Ριζοσπαστικής και Οικολογικής Αριστεράς, θέτουμε σταθερά και επίμονα 2 θέματα στο δημοτικό συμβούλιο : την ανάγκη κινητοποίησης του δήμου στο πλαίσιο της ΠΕΔΑ και της ΚΕΔΕ αλλά και με αυτόνομες πρωτοβουλίες ώστε να ανατραπεί η κυβερνητική μνημονιακή πολιτική φτωχοποίησης της κοινωνίας και της αυτοδιοίκησης. Δεν υποστηρίξαμε ποτέ τη σπατάλη πόρων, αλλά η σημερινή ακραία λιτότητα που στραγγαλίζει την κοινωνία και την αυτοδιοίκηση καταστρέφει τους ανθρώπους και καταργεί τα βασικά περιεχόμενα του θεσμού. Στην αυτοδιοίκηση δεν πλήττονται μόνο το κοινωνικό κράτος και οι εργαζόμενοι. Ο ίδιος ο αιρετός και αυτόνομος από την κεντρική εξουσία θεσμός έχει καταργηθεί μέσω του Παρατηρητηρίου και της κυβερνητικής κηδεμονίας. Για μας οι δήμοι δεν πρέπει να είναι εντολοδόχοι της ακραίας νεοφιλελεύθερης κυβερνητικής πολιτικής αλλά πόλοι συσπείρωσης και αντίστασης της πληττόμενης κοινωνίας με στόχο την ανατροπή της σημερινής κατάστασης. 
Τίθεται, όμως, ακόμα και σ’ αυτή τη ζοφερή πραγματικότητα, ένα ζήτημα επιλογών. Τα 2.500.000 € του ΚΥΑΔΑ, σ’ έναν προϋπολογισμό ο οποίος το 2013 διαμορφώθηκε στα 874.544.588 €, από τα οποία έχουν δοθεί έως 31/7 μόλις 278.340.854 €, δείχνουν ότι η απαξίωση της κοινωνικής πολιτικής για τους πιο αδύναμους είναι για τη δημοτική πλειοψηφία μια ενσυνείδητη, ανάλγητη πολιτική επιλογή. Αν και οι προϋπολογισμοί είναι στην πραγματικότητα πλασματικοί, αξίζει να σημειώσουμε ότι ο προϋπολογισμός του 2014 υστερεί πάνω από 100.000.000 € σε σχέση με αυτόν του 2013. 
ΔΟΜΕΣ ΑΛΛΗΛΕΓΓΥΗΣ ΠΟΥ ΣΤΗΡΙΖΕΙ Η ΑΝΟΙΧΤΗ ΠΟΛΗ 
ΣΤΟ ΔΗΜΟ ΑΘΗΝΑΙΩΝ 
Κατ’ αντιπαράθεση σ’ αυτή την πολιτική θα θέσω ορισμένα στοιχεία από τις πρακτικές για την αντιμετώπιση της φτώχειας στις οποίες μετέχει η Ανοιχτή Πόλη. Δεν μένουμε στις καταγγελίες για τα κακώς κείμενα και την αντιπαράθεση με τη μνημονιακή πολιτική που εφαρμόζει η δημοτική πλειοψηφία στην Αθήνα. Από τη μια πλευρά στηρίζουμε έμπρακτα το ΚΥΑΔΑ με προσφορές και ενεργοποιηθήκαμε πιεστικά για τη σίτιση των παιδιών στα σχολεία και τη διεκδίκηση κονδυλίων από το ΕΣΠΑ (Υπουργείο Παιδείας) γι’ αυτό το σκοπό. Το αποτέλεσμα σ’ αυτό τον τομέα είναι μέχρι στιγμής μηδενικό. Από την άλλη λειτουργούμε αυτόνομα στηρίζοντας κοινωνικούς θεσμούς.
Η Ανοιχτή Πόλη είναι ταυτόχρονα μια δημοτική παράταξη που λειτουργεί στο πλαίσιο του δημοτικού θεσμού αλλά και ένα κίνημα πόλης που εργάζεται στην κοινωνία της Αθήνας.

Θα παραθέσω τις δομές αλληλεγγύης τις οποίες στηρίζουμε για να δείξω τις μεγάλες δυνατότητες που υπάρχουν ενδιάθετες στην κοινωνία αρκεί να ενεργοποιηθούν. Να εξηγήσω προκαταβολικά ότι το έργο μας συνέχουν δύο αρχές : κανείς μόνος στην κρίση, ο καθένας προσφέρει ανάλογα με τις δυνατότητές του και λαμβάνει ανάλογα με τις ανάγκες του. Σ’ αυτή τη βάση στηρίζουμε τους παρακάτω θεσμούς, που αυτοχρηματοδοτούνται και λειτουργούν αμιγώς εθελοντικά. 
1. Κοινωνικό Φαρμακείο- Ιατρείο Αθήνας ( Κάνιγγος 33)

Από τον Φεβρουάριο έως τον Οκτώβριο 2013 εξυπηρέτησε 2254 ασθενείς. Η ζήτηση είναι διαρκώς αυξανόμενη λόγω και της διάδοσης της δομής (53 ασθενείς τον Φεβρουάριο, 377 τον Οκτώβριο). Κατά μέσο όρο ο κάθε ασθενής επισκέπτεται το Ιατρείο 3,11 φορές είτε για την ίδια είτε για διαφορετικές ασθένειες. Σε δείγμα 736 ασθενών 52,03% είναι Έλληνες και 47,96% αλλοδαποί από 41 χώρες. Το Κοινωνικό Ιατρείο - Φαρμακείο διαθέτει πληρότητα ιατρικών ειδικοτήτων : 6 ψυχολόγους / ψυχοθεραπευτές, 1 παιδοψυχολόγο, 2 ψυχιάτρους και τα παρακάτω τμήματα : τακτικό ιατρείο γενικής ιατρικής, πνευμονολογικό, ενδοκρινολογικό, γυναικολογικό, παιδιατρικό, καρδιολογικό, δερματολογικό, ρευματολογικό, νευρολογικό.
Συνολικά εργάζονται 115 άτομα, γιατροί, φαρμακοποιοί και γραμματειακή υποστήριξη. 
Σήμερα ο οδοντιατρικός τομέας έχει επεκταθεί σε αποκλειστικό χώρο. Λειτουργούν ταυτόχρονα 2 οδοντιατρεία πλήρως εξοπλισμένα με 20 οδοντογιατρούς σε δύο βάρδιες. Το Φαρμακείο καλύπτει όλες τις ανάγκες σε φάρμακα των ασθενών και έχει ικανό απόθεμα φαρμάκων.

2. Πολυχώρος Κοινωνικής Αλληλεγγύης και Πολιτισμού (Πανεπιστημίου 56 και Μπενάκη, Μέγαρο Ερμής)

Λειτουργεί τουλάχιστον σε 8ωρη -10ωρη καθημερινή βάση και στεγάζει πλήθος δραστηριότητες (συγκέντρωση τροφίμων, βιβλίων, ρουχισμού, διακίνηση εμπειρίας σε θέματα αλληλεγγύης, πολιτιστικές δραστηριότητες, συζητήσεις σε θέματα επικαιρότητας, μαθήματα από το Κοινωνικό Ωδείο, παρουσιάσεις βιβλίων, κλπ.). Στηρίζει το Κοινωνικό Ιατρείο-Φαρμακείο με το οποίο συναποτελεί Αστική Μη Κερδοσκοπική Εταιρία. 

3 Λέσχη Αλληλεγγύης Νέου Κόσμου

Με σημαντική συμμετοχή αλληλέγγυων και χρηστών υπηρεσιών παρασκευάζει 75 μερίδες μαγειρεμένου φαγητού καθημερινά και διανέμει σε 250 οικογένειες δέματα με τρόφιμα τουλάχιστον 1 φορά κάθε 15 ημέρες.

Προσφέρει ενισχυτική διδασκαλία στο 6ο Γυμνάσιο - Λύκειο και 7ο Νυχτερινό, καθώς και στο 43ο Γυμνάσιο. Έχει δημιουργήσει σε χώρο της εκκλησίας τμήμα δημιουργικής απασχόλησης για 100 παιδιά. Επίσης, συγκεντρώνει ήδη πρώτης ανάγκης, ρουχισμό, φάρμακα. Διαθέτει δανειστική βιβλιοθήκη. 
4. Δίκτυο Αλληλεγγύης « Το Μυρμήγκι» (Κυψέλη) 

Στο δίκτυο εργάζονται 30 αλληλέγγυοι, μεταξύ αυτών περιλαμβάνονται και χρήστες των υπηρεσιών. Προσφέρει δέματα τροφίμων σε 500 άτομα 1 φορά κάθε 15 ημέρες. Επίσης παρέχει ενισχυτική διδασκαλία για παιδιά πρωτοβάθμιας και δευτεροβάθμιας εκπαίδευσης, ρουχισμό, βιβλία. Οργανώνει πολιτιστικές εκδηλώσεις (ορισμένες συμβάλλουν στην αυτοχρηματοδότηση).

4 φορές μέχρι σήμερα έχει οργανώσει αγορά ειδών πρώτης ανάγκης (λάδι, ρύζι, όσπρια, αλεύρι, κ.λπ.), άμεσα από τους παραγωγούς σε πολύ χαμηλές τιμές, μέσα από το Κίνημα Χωρίς Μεσάζοντες. 
5. Στέκι Αλληλεγγύης Ακαδημίας Πλάτωνος 

Είναι κέντρο συγκέντρωσης ειδών ρουχισμού, βιβλίων και χρήσιμων αντικειμένων καθώς και τροφίμων που διανέμονται στη γειτονιά. Οργανώνει συλλογικές κουζίνες, πολιτιστικές εκδηλώσεις - συχνά στον αρχαιολογικό χώρο. Αποτελεί ταυτόχρονα δομή πληροφόρησης για τα χαράτσια και τις διακοπές ρεύματος. Συνεργάζεται κατά καιρούς με την εκκλησία σε θέματα σίτισης, Οργανώνει αγορά τροφίμων μέσα από το Κίνημα Χωρίς μεσάζοντες. 

6. Δίκτυο Αντίστασης και Αλληλεγγύης 7ου Διαμερίσματος 
Εξυπηρετεί 40 οικογένειες με δέματα τροφίμων τουλάχιστον κάθε 15 ημέρες. Έχει προχωρήσει σε συνεργασία με τον σύλλογο Άνω Αμπελοκήπων για αγορά προϊόντων πρώτης ανάγκης σε χαμηλές τιμές, μέσα από το Κίνημα Χωρίς Μεσάζοντες. Προσφέρει ενισχυτική διδασκαλία στο 46ο Γυμνάσιο- Λύκειο. 
7. Σύλλογος Κοινωνικής και Πολιτιστικής Παρέμβασης «Η Θρυαλλίδα» (Θησείο- Πετράλωνα)

Ασχολείται με συλλογή και διανομή τροφίμων και συγκέντρωση φαρμάκων που δίδονται σε κοινωνικά ιατρεία. Προσφέρει πληροφορίες και νομική στήριξη σε ανασφάλιστους. Έχει αναπτυγμένο πολιτιστικό τομέα με εκδηλώσεις και θεατρικό εργαστήρι για μεγάλους και παιδιά. 

8. Αλληλεγγύη για Όλους

Σε πολλές γειτονιές της Αθήνας γίνεται συχνά συγκέντρωση και διανομή τροφίμων μέσα από το δίκτυο : Αλληλεγγύη για Όλους, με εντυπωσιακή συμμετοχή και συγκινητική ανταπόκριση αλληλέγγυων κατοίκων (Κουκάκι, Εξάρχεια, Πατήσια, κ.λπ.). Από το ίδιο δίκτυο συγκεντρώνονται βιβλία, σχολικά είδη και ρουχισμός για παιδιά. Στις ίδιες περιοχές λειτουργεί και το Κίνημα Χωρίς Μεσάζοντες.
9. Τέλος οργανώνονται από ομάδες της Ανοιχτής Πόλης συλλογικές κουζίνες και χαριστικά/ ανταλλακτικά παζάρια (όπως έγινε στη γιορτή των Φώτων το 2012 στην Πλατεία Εθνικής Αντίστασης (Κοτζιά). 
Η παρουσίαση των δομών αλληλεγγύης που στηρίζει η Ανοιχτή Πόλη δεν σημαίνει ότι τέτοιες πρωτοβουλίες μπορεί ή πρέπει να υποκαταστήσουν τις δημόσιες και δημοτικές δομές. Χωρίς εκτεταμένες κοινωνικές υπηρεσίες, κεντρικές και αποκεντρωμένες στις γειτονιές της Αθήνας, με επαρκή προϋπολογισμό και επιστημονική στελέχωση, δεν αντιμετωπίζεται η ανθρωπιστική κρίση, πολύ περισσότερο που σήμερα δεκάδες χιλιάδες κάτοικοι της Αθήνας πρέπει, για να ζήσουν αξιοπρεπώς, να καλύπτονται σταθερά από το κοινωνικό κράτος στους 4 βασικούς τομείς : τροφή, στέγη, υγεία, παιδεία. Οι δομές αλληλεγγύης που στηρίζει η Ανοιχτή Πόλη δείχνουν από τη μια ότι δεν περιμένουμε ν’ αλλάξει η κατάσταση για να οργανώσουμε την αλληλεγγύη και από την άλλη ότι η κοινωνία μπορεί να αυτοοργανώνεται και να λειτουργεί συλλογικά, αγωνιζόμενη για την επιβίωση, την αξιοπρέπεια και την ανατροπή των σημερινών αδιεξόδων. 
Τούτων δεδομένων, η Ανοιχτή Πόλη υποστηρίζει ότι η αντιμετώπιση της φτώχειας προϋποθέτει την ανατροπή της σημερινής ακραίας νεοφιλελεύθερης κυβερνητικής πολιτικής στην αυτοδιοίκηση και την εφαρμογή ενός σχεδίου αντιμετώπισης της ανθρωπιστικής κρίσης, κοινωνικής και παραγωγικής ανασυγκρότησης. Χωρίς πόρους, εργαζόμενους και αυτονομία από το κεντρικό κράτος, οι δήμοι υποκαθίστανται σήμερα από το ιδιωτικό κεφάλαιο, το οποίο διαθέτει εξουσία και αποκομίζει κέρδη, απευθυνόμενο στις μειοψηφίες οι οποίες μπορούν να ανταποκριθούν στο κόστος των υπηρεσιών. Την ίδια στιγμή η πλειοψηφία των κατοίκων οδηγείται στην ανεργία, την επισφαλή  και ελάχιστα αμειβόμενη εργασία και την πενιχρή σύνταξη, χωρίς καμία στήριξη στους τομείς της τροφής, της στέγης, της υγείας και της παιδείας. 

Προϋπόθεση για την αποκέντρωση με αυτοδιοίκηση και τη στήριξη του κοινωνικού κράτους ώστε να ανταποκρίνεται στις σημερινές ανάγκες της φτώχειας και της ανθρωπιστικής κρίσης είναι η σύγκρουση με την κυβέρνηση και τις τοπικές κυβερνήσεις που αποδέχονται και υλοποιούν τη μνημονιακή πολιτική. 

Η Ανοιχτή Πόλη εντάσσει τον αγώνα και τη δράση της στο ευρύτερο αυτό τοπικό και ταυτόχρονα πανελλαδικό σχέδιο ανατροπής, έχοντας επεξεργαστεί ένα ολοκληρωμένο πρόγραμμα χρηματοδότησης, ανασυγκρότησης των κοινωνικών υπηρεσιών, δημοκρατικής λειτουργίας, κοινωνικής συμμετοχής και λαϊκής κινητοποίησης, πρόγραμμα το οποίο συνδέεται με την ανατροπή της μνημονιακής κυβέρνησης.    

